B. Osobitná časť

 
K § 1 
 
Ustanovuje rozsah pôsobnosti nariadenia vlády pozitívnym a negatívnym vymedzením. Negatívne vymedzenie je doplnené odkazmi na poznámky pod čiarou, kde sú uvedené právne predpisy, ktoré vymedzenú oblasť upravujú.
 
K § 2 
 
Vymedzuje základné ustanovenia v súlade so znením smernice 2013/29/EÚ. Nakoľko je množstvo pojmov totožných s pojmami v nariadení Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13. 8. 2008) (ďalej len „nariadenie č. 765/2008/ES“), ktoré je priamo aplikovateľné, uvádzajú sa iba pojmy, ktoré je nutné transponovať do právneho poriadku. Ustanovenia a pojmy,  ktoré by boli duplicitné s uvedeným nariadením č. 765/2008/ES sa uvádzajú v poznámke pod čiarou k odkazom pri ich prvom výskyte v texte tohto nariadenia vlády.
Zábavná pyrotechnika, ktorú výrobca vyrobil pre vlastné použitie, a ktorú členský štát Európskej únie alebo štát, ktorý je zmluvnou stranou Dohody o Európskom hospodárskom priestore, v ktorom má výrobca sídlo schválil na vlastné použitie výrobcu výlučne na svojom území, sa nepovažuje za sprístupnenú na trhu, a preto nemusí byť v súlade s touto smernicou. 
 
K § 3 
 
Upravuje všeobecnú zásadu voľného pohybu pyrotechnických výrobkov s cieľom zabezpečiť voľný pohyb pyrotechnických výrobkov na vnútornom trhu Európskej únie a súčasne zabezpečiť vysokú úroveň ochrany ľudského zdravia a bezpečnosti a ochranu spotrebiteľov a profesionálnych konečných užívateľov.  Na obchodných veľtrhoch, výstavách, prezentáciách je možné vystavovať a používať pyrotechnické výrobky, ktoré ešte nie sú v súlade s týmto nariadením vlády za podmienok ustanovených v tomto nariadení vlády. To platí aj pre pyrotechnické výrobky, ktoré ešte nie sú v súlade s týmto nariadením vlády na účely vývoja, skúšania a výskumu.
 
K § 4 
 
Ustanovuje kategórie pyrotechnických výrobkov. Cieľom je zabezpečenie primerane vysokej úrovne ochrany používateľov v závislosti od úrovne nebezpečenstva pyrotechnických výrobkov, spôsobu ich použitia, účelu a hladiny hluku. V závislosti od kategórie pyrotechnického výrobku sú ustanovené aj rozdielne prísne kritériá na bezpečnosť pyrotechnického výrobku.
 
K § 5 
 
Ustanovuje vekové obmedzenia na predaj pyrotechnických výrobkov v závislosti od kategórie. Využitá je možnosť, ktorú poskytuje členským štátom Európskej únie preberaná smernica, a to zvýšiť vekové obmedzenia. Vekové obmedzenie 12 rokov pri zábavnej pyrotechnike kategórie F1 je potrebné zvýšiť na 15 rokov z dôvodu kontrolovateľnosti resp. vykonateľnosti, nakoľko doklad totožnosti (občiansky preukaz) preukazujúci aj vek, sa vydáva osobám od 15 rokov. Stanovenie vekového obmedzenia na 12 rokov by teda nebolo možné zo strany predávajúcich dodržiavať. Vekové obmedzenie 16 rokov pre kategóriu F2 zábavnej pyrotechniky je zvýšené na 18 rokov. Vekové obmedzenie 18 rokov je pre triedu F2 zábavnej pyrotechniky ustanovené aj v súčasnosti. Kontinuitu v tomto smere je potrebné zachovať, nakoľko znížením vekového obmedzenia by mohlo dôjsť k ohrozeniu verejného poriadku a bezpečnosti osôb. Vek 18 rokov je zároveň spojený s nadobudnutím plnej spôsobilosti na právne úkony. Zvýšenie vekového obmedzenia kategórie F3 zábavnej pyrotechniky na 21 rokov je z pohľadu verejného poriadku a bezpečnosti  odôvodnené zvýšeným rizikom pri používaní týchto pyrotechnických výrobkov. Čo sa týka iných pyrotechnických výrobkov kategórie P1 pre použitie v motorových vozidlách vrátane airbagov a napínačov bezpečnostných pásov tieto sa nesprístupňujú na trhu spotrebiteľom, ak neboli zabudované do motorového vozidla alebo oddeliteľnej časti motorového vozidla, ale výlučne profesionálnym používateľom. Za profesionálneho používateľa možno považovať fyzickú osobu – podnikateľa alebo právnickú osobu, ktorých predmetom podnikania je diagnostika a opravy cestných motorových vozidiel.
 
K § 6 
 
Ustanovuje povinnosti výrobcu pred uvedením pyrotechnických výrobkov na trh ako aj počas sprístupňovania pyrotechnických výrobkov na trhu. Hospodárske subjekty zodpovedajú za súlad pyrotechnických výrobkov s ustanoveniami tohto nariadenia vlády v závislosti od svojej úlohy v dodávateľskom reťazci, aby sa dosiahla vysoká úroveň ochrany zdravia a bezpečnosti a ochrana spotrebiteľa, a zabezpečila sa spravodlivá hospodárska súťaž na vnútornom trhu Európskej únie.
 
Za riadne odôvodnenú žiadosť orgánu dohľadu podľa písm. h) a o) možno považovať len žiadosť v záujme ochrany zdravia a bezpečnosti spotrebiteľov, ktorá sa zakladá na existujúcom prípade nesprávnej funkčnosti pyrotechnického výrobku. 
 
K § 7 
 
Ustanovuje povinnosti výrobcu a dovozcu s cieľom uľahčiť vysledovateľnosť pyrotechnických výrobkov sprístupnených na trhu. Pomocou registračného čísla sa zabezpečí presnejšia identifikovateľnosť pyrotechnických výrobkov, ktorá pomôže orgánom dohľadu aplikovať v prípade nesúladu pyrotechnického výrobku cielenejšie opatrenia voči hospodárskemu subjektu, ktorý sprístupňuje pyrotechnický výrobok na trhu.  
 
K § 8 
 
Ustanovuje požiadavky na označovanie pyrotechnických výrobkov okrem pyrotechnických výrobkov určených na použitie vo vozidlách s cieľom zabezpečiť, aby označenie poskytovalo všetky potrebné informácie na bezpečné používanie. 
 
K § 9 
 
Ustanovuje požiadavky na označovanie pyrotechnických výrobkov určených na použitie vo vozidlách. Nakoľko sú tieto pyrotechnické výrobky určené profesionálnym užívateľom, nariadenie vlády neustanovuje označovanie týchto výrobkov v takom rozsahu, ako pyrotechnických výrobkov určených pre spotrebiteľov.
 
K § 10 
 
Ustanovuje povinnosti dovozcu pred uvedením pyrotechnických výrobkov na trh ako aj počas sprístupňovania pyrotechnických výrobkov na trhu. Cieľom povinností dovozcu je zabezpečiť, aby pyrotechnické výrobky z tretích krajín, ktoré vstupujú na vnútorný trh Európskej únie, spĺňali požiadavky tohto nariadenia vlády, a najmä aby mal dovozca potrebné dôkazy o tom, že výrobca vykonal posudzovanie zhody týchto pyrotechnických výrobkov, pyrotechnické výrobky sú správne označené a dokumentácia vypracovaná výrobcom je k dispozícii orgánom dohľadu na účely vykonania kontroly.
 
Za riadne odôvodnenú žiadosť orgánu dohľadu podľa ods. 2 písm. d) a i) možno považovať len žiadosť v záujme ochrany zdravia a bezpečnosti spotrebiteľov, ktorá sa zakladá na existujúcom prípade nesprávnej funkčnosti pyrotechnického výrobku.
 
K § 11 
 
Ustanovuje povinnosti distribútora pred uvedením pyrotechnických výrobkov na trh ako aj počas sprístupňovania pyrotechnických výrobkov na trhu. Distribútor okrem plnenia povinností spoločných pre všetky hospodárske subjekty by mal najmä konať s náležitou starostlivosťou, aby zabezpečil, že jeho zaobchádzanie s pyrotechnickým výrobkom nebude mať negatívny vplyv na súlad pyrotechnického výrobku s týmto nariadením vlády.
 
Za riadne odôvodnenú žiadosť orgánu dohľadu podľa ods. 2 písm. d) možno považovať len žiadosť v záujme ochrany zdravia a bezpečnosti spotrebiteľov, ktorá sa zakladá na existujúcom prípade nesprávnej funkčnosti pyrotechnického výrobku.
 
K § 12 
 
Ustanovuje rozšírenie povinností výrobcu na dovozcu alebo na distribútora v špecifickom prípade uvedenia pyrotechnického výrobku na trh.
 
K § 13  
 
Ustanovuje predpoklad zhody pyrotechnických výrobkov vyrobených v súlade s príslušnými harmonizovanými technickými normami so základnými bezpečnostnými požiadavkami podľa tohto nariadenia vlády, čo uľahčuje samotné posúdenie zhody pyrotechnického výrobku. Uvedený predpoklad je základným princípom tzv. Nového prístupu pri uvádzaní výrobkov na trh.
 
 K § 14 
 
Ustanovuje postupy posudzovania zhody na pyrotechnické výrobky. Výrobca má na výber tri postupy posudzovania zhody, pričom prvý postup sa kombinuje s jednou z troch možností uvedených v bodoch pod písmenom a).  Postupy sú ustanovené v súlade s Rozhodnutím Európskeho Parlamentu a Rady č. 768/2008/ES z 9. júla 2008 o spoločnom rámci na uvádzanie výrobkov na trh a o zrušení rozhodnutia 93/465/EHS, ktoré ustanovuje moduly postupov posudzovania zhody, ktoré zahŕňajú postupy od najmenej prísneho až po najprísnejší postup, úmerne úrovni možného rizika a úrovni požadovanej bezpečnosti. Cieľom je zabezpečiť súlad postupov posudzovania zhody ako medzi sektormi priemyselných výrobkov, tak aj medzi jednotlivými pyrotechnickými výrobkami, aby sa zabezpečila jednotná úroveň posúdenia zhody a tým aj bezpečnosti pyrotechnických výrobkov.
 
K § 15 
 
Ustanovuje požiadavky na obsah a rozsah EÚ vyhlásenia o zhode pre pyrotechnické výrobky a právne účinky jeho vydania. K uvedenému ustanoveniu sa vzťahuje príloha č. 3 nariadenia vlády.  Cieľom je zabezpečiť účinný prístup k informáciám na účely dohľadu nad trhom ako aj zníženie administratívneho zaťaženia hospodárskych subjektov, ktoré vypracujú jediné vyhlásenie o zhode v prípade, ak sa na výrobok vzťahuje viac harmonizačných predpisov Európskej únie.
 
K § 16 
 
Ustanovuje požiadavky na označenie CE a jeho umiestňovanie na pyrotechnické výrobky. Všeobecné zásady pre označenie CE sú uvedené v nariadení č. 765/2008/ES. Za označením CE nasleduje identifikačné číslo notifikovanej osoby podľa podmienok uvedených v tomto ustanovení. Označením CE sa preukazuje zhoda pyrotechnického výrobku a je viditeľným výsledkom celého procesu posudzovania zhody.
 
K § 17 
 
Ustanovuje podmienky oprávnenia orgánov posudzovania zhody na posudzovanie zhody pyrotechnických výrobkov. Ukladá povinnosť orgánom posudzovania zhody spĺňať tzv. minimálne požiadavky na notifikované osoby. Upravuje predpoklad splnenia minimálnych požiadaviek, ak orgán posudzovania zhody spĺňa požiadavky ustanovené v príslušných harmonizovaných technických normách pre notifikované osoby. Keďže postupy posudzovania zhody vyžadujú zapojenie orgánov posudzovania zhody, týmto ustanovením sa zabezpečuje jednotná úroveň orgánov posudzovania zhody v Európskej únii za podmienok spravodlivej hospodárskej súťaže.
 
K § 18  
 
Ustanovuje notifikáciu autorizovaných osôb Európskej komisii a ostatným členským štátom Európskej únie.
 
K § 19 
 
Ustanovuje práva a povinnosti notifikovaných osôb v súlade so znením smernice 2013/29/EÚ. Notifikovaná osoba má najmä právo nevydať certifikát podľa tohto nariadenia vlády ak zistí, že výrobca nespĺňa základné bezpečnostné požiadavky ustanovené v prílohe č. 1 alebo neuplatňuje zodpovedajúce harmonizované technické normy alebo iné technické špecifikácie, čím sa posilňuje nestrannosť postavenia notifikovaných osôb. Notifikovaná osoba má najmä právo zasiahnuť po vydaní certifikátu podľa tohto nariadenia vlády, konkrétne pozastaviť platnosť alebo zrušiť certifikát alebo certifikáty, ak zistí, že pyrotechnický výrobok už ďalej nespĺňa požiadavky tohto nariadenia vlády. O týchto skutočnostiach notifikovaná osoba informuje úrad.
 
Týmto ustanovením sa upravuje aj oznamovacia povinnosť voči úradu, najmä ohľadom svojich subdodávateľov, okolností, ktoré majú vplyv na rozsah alebo podmienky notifikácie alebo činností posudzovania zhody vykonaných v rozsahu jej notifikácie. Cieľom tejto oznamovacej povinnosti je uľahčenie kontroly činnosti notifikovaných osôb zo strany úradu.
 
Cieľom povinnosti notifikovaných osôb viesť register pyrotechnických výrobkov, pre ktoré vydali certifikáty podľa tohto nariadenia vlády je zjednodušiť vysledovateľnosť pyrotechnických výrobkov na trhu, nakoľko v mnohých prípadoch určené výrobky sprevádza falošná sprievodná dokumentácia o posúdení výrobku notifikovanou osobou, ktorá v skutočnosti neposudzovala zhodu tohto výrobku s platnou legislatívou.
 
K § 20  
 
Deklaratórne ustanovuje orgány dohľadu nad trhom pyrotechnických výrobkov. Originárna kompetencia orgánov dohľadu vyplýva zo zákonov, ktorými sú tieto orgány štátnej správy zriadené, konkrétne zo zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov a zákona č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov. Rozsah a spôsob konania orgánov dohľadu ustanovuje aj zákon č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov, ktorý ustanovuje kompetencie orgánom dohľadu pri porušení zákonom priznaných práv spotrebiteľa ako aj zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov, ktorý ustanovuje kompetencie orgánom dohľadu pri porušení povinností spojených s uvádzaním určených výrobkov na trh. Napriek tomu, že orgány dohľadu môžu konať na základe viacerých právnych predpisov rovnakej právnej sily, ustanovenia týchto právnych predpisov navzájom nekolidujú.
 
K § 21
 
Ustanovuje právne následky za nedodržanie povinností ustanovených týmto nariadením vlády podľa osobitných predpisov, ktoré sa vzťahujú ako k pyrotechnickým výrobkom pre spotrebiteľov, tak aj k pyrotechnickým výrobkom určených pre profesionálnych používateľov.
 
K § 22
 
Ustanovuje prechodné obdobie sprístupňovania pyrotechnických výrobkov na trhu podľa doterajších predpisov, platnosť vnútroštátnych povolení pre určené kategórie pyrotechnických výrobkov a platnosť certifikátov vydaných na pyrotechnické výrobky podľa doterajších predpisov. Cieľom je zabezpečenie kontinuity medzi doterajšou právnou úpravou vzťahujúcou sa k technickým požiadavkám na pyrotechnické výrobky, ktorá sa zrušuje, a týmto nariadením vlády.
 
K § 23
 
Ide o tzv. transpozičný odkaz. 
 
K § 24
 
Zrušovacie ustanovenie.  
 
K § 25
 
Ustanovenie o účinnosti. 
 
K prílohe č. 1 
 
Ustanovuje základné bezpečnostné požiadavky na pyrotechnické výrobky.
 
Za riadne odôvodnené skrátenie bezpečnej vzdialenosti od iniciovaného pyrotechnického výrobku podľa odseku 5 písm. a), bodu 1., podbodu 1a., časť 1aa., 1ab., 1ac. možno považovať skrátenie bezpečnej vzdialenosti vyplývajúce z technickej dokumentácie pyrotechnického výrobku, z ktorej je zrejmé, že kratšia vzdialenosť od iniciovaného pyrotechnického výrobku je bezpečná pre spotrebiteľa a iného používateľa pyrotechnického výrobku.
 
K prílohe č. 2 
 
Ustanovuje konkrétne podrobnosti o postupoch posudzovania zhody pyrotechnických výrobkov. 
 
K prílohe č. 3 
 
Ustanovuje rozsah údajov uvedených v EÚ vyhlásení o zhode pre pyrotechnické výrobky. 
 
K prílohe č. 4
 
Ustanovuje formát a rozsah údajov uvedených v registrácii pyrotechnických výrobkov.  
 
K prílohe č. 5
 
Citácia preberanej smernice.